钦定古今图书集成/明伦汇编/官常典/第799卷 > 吴洪〈子山 岩 崑 孙邦桢 曾孙焕〉
## 钦定古今图书集成/明伦汇编/官常典/第799卷 > 吴洪〈子山 岩 崑 孙邦桢 曾孙焕〉

按《明外史》本传：“洪字禹畴，吴江人。年十二，入乡校。其
学官严急，诸生欲诉于御史逐之，洪曰：‘师可叛耶’？不
署名。成化十一年，举进士，除南京刑部主事，历广东
副使，巡视海道，兼理盐政，蠹弊皆剔除，不入赢利。有
民为渔人所杀，投池中，其家意池旁居民及馆人杀
之，愬诸官，械系数人且死，洪以计廉得之，寘渔人罪”，
释诸系者，人以为神。迁福建按察使。武帅以犀珠走
间道馈赆，洪坚谢却之。建宁、延平民饥，辄便宜发粟
以赈。汀、漳军饷缺，急取征商之羡给之，军以无哗。土
猺世守者有所求，乞三司集议。洪曰：“不予且致变，予
之将遂为例。不若以贷为名而姑予之。”众称善。镇守
中官衔布政使，因其吏有微罪，欲洪重惩，以为使累。
洪厉声拒之，乃止。拜太仆卿，历工部左、右侍郎。正德
三年擢南京刑尚。锦衣指挥邓炳者，宁河王愈之裔
也，与从弟争所赐宅。诏南京三法司核之，未报。炳兄
弟复相奏诉。刘瑾怒，下之诏狱。因责勘者稽缓，洪及
都御史张宪、大理卿胡富并令致仕。洪家居十三年
卒。赠太子少保。子山、“岩，同举正德三年进士。少子崑，
嘉靖中亦举进士。山字静之，历刑部左、右侍郎，进尚
书，卒赠太子少保。岩字瞻之，由行人擢工科，抗直敢
言。山东巡抚边宪所部州县四十七、保定巡抚萧翀
所部三十二，皆为贼所陷，下诏狱，罪当死。”二人夤缘
得输赎还职。岩抗章论之，且请诛副将白玉。疏虽不
行，二人竟引疾去。乾清宫灾，奏请罢养，斥番僧，遣还
边兵。辽东、开元失事，岩往按之，抵都指挥陈钺等三
人死，而戍指挥佟宣等十六人，边人耸服。累迁都给
事。武宗遣中官尹辅督饶州磁器，岩率同官力谏。东
南水利久不治，岩以为言，诏为责巡抚李充嗣。世宗
立，极论安边伯许泰罪，泰遂下狱。时方遣主事三人出督宿逋，岩奏停之。中官祖臣榷真定竹木，纵下虐
民。岩疏请罪臣，并及内官监太监邵恩，于是臣、恩被
切让，逮治其下如律。久之，擢四川右参政，卒。崑，终官
严州知府。山子邦桢，嘉靖三十二年进士，终陕西行
太仆卿，以清谨称。崑孙焕，万历四十二年进士，历知
海宁、仁和、内黄三县。曹钦程劾周宗建，词连焕，坐削
籍。崇祯初，召为御史，劾中官崔文昇，文昇遂得罪。已，
请撤还诸边典兵内臣。“江南白粮，乞附载漕舟，免破
民产。”时不能用。以病归，卒。